
ΔΕΛΤΙΟ ΤΥΠΟΥ
Καταχειροκροτήθηκε χθες ο «ΗΡΑΚΛΗΣ ΜΑΙΝΟΜΕΝΟΣ» στο κατάμεστο θέατρο Μοσχοποδίου στη Θήβα
    Η πανελλήνια πρεμιέρα της ροκ όπερας «ΗΡΑΚΛΗΣ ΜΑΙΝΟΜΕΝΟΣ» του Δημήτρη Μαραμή, διεξήχθη χθες σημειώνοντας τεράστια επιτυχία στο κατάμεστο θέατρο Μοσχοποδίου «Μελίνα Μερκούρη» στη Θήβα. 
Παρουσία επίσημων προσκεκλημένων από τον πρώτο και δεύτερο βαθμό της Αυτοδιοίκησης, εκπροσώπων του Ελληνικού Κοινοβουλίου και του Υπουργείου Πολιτισμού όπως επίσης της Αρχιεπισκοπής Αθηνών, Προέδρων και μελών  Συλλόγων και Φορέων, Ακαδημαϊκών και εκπροσώπων των ΜΜΕ, αναδείχθηκε η μυσταγωγική γοητεία της ροκ όπερας, σε μια εμβληματική παράσταση που καθήλωσε μυημένους και μη. 

  Ο καταξιωμένος συνθέτης Δημήτρης Μαραμής υπογράφει τη σύλληψη, τη μουσική και το λιμπρέτο – βασιζόμενος στην ευριπίδεια τραγωδία «Ηρακλής Μαινόμενος» και στο κείμενο του Ρωμαίου Σενέκα «Hercules Furens» μετά από ανάθεση του Δήμου Θηβαίων, στο πλαίσιο ανάδειξης της πολιτιστικής κληρονομιάς της πόλης. 

  Η μουσική σύνθεση συνδύασε αρμονικά ηλεκτρικά ηχοχρώματα, έντονους ρυθμούς, λυρικές φωνητικές γραμμές και χορωδιακές εξάρσεις, δημιουργώντας ένα σύγχρονο μουσικοθεατρικό έργο με έντονο δραματικό και τελετουργικό χαρακτήρα. 

   Αξιοσημείωτη ήταν η παρουσία της Χορωδίας της ΕΡΤ που αποτέλεσε τον «χορό» όπως επίσης με ενθουσιασμό συμμετείχαν τα μέλη της Δημοτικής Χορωδίας και του Λυκείου Ελληνίδων Θήβας, υπό τη Μουσική Διεύθυνση του μοναδικού Αλέξανδρου Κομνά. Η εξαμελής μπάντα συνόδευσε αριστοτεχνικά τους καταξιωμένους σολίστ της όπερας και του θεάτρου  αποτυπώνοντας μουσικά κάθε συμβολισμό που συνόδευε τους χαρακτήρες των ηρώων αλλά και τις φάσεις μέσα από τις οποίες διήλθε ο καθένας. 
   Η διαχρονική και πανανθρώπινη ακτινοβολία του μύθου ενδύθηκε το θριαμβευτικό ροκ στοιχείο αναδεικνύοντας τη σύγκρουση μεταξύ του γήινου και του υπερφυσικού, της απόλυτης εξουσίας και της κατάρρευσης, της αγάπης και της εκδίκησης, της βίας και της δικαιοσύνης, της αυθαιρεσίας και της τιμωρίας, του θανάτου και της ζωής. 
   Μέσα από τη μουσική του, ο Δημήτρης Μαραμής αποδίδει τρία ισχυρά μηνύματα, την ευθραυστότητα του ανθρώπου την καταδίκη της βίας και την Ανθρωπιά ως το μόνο αντίδοτο απέναντι στην απώλεια. Η διαρκής συνδιαλλαγή του έργου με το σήμερα αναδεικνύει τα σοβαρά ζητήματα βίας παγκοσμίως  σε έναν κατακερματισμένο κόσμο διαρκών αναθεωρήσεων και μεταβολών.
   Ο Δήμαρχος Θηβαίων μεταξύ άλλων, κατά τον χαιρετισμό του, επεσήμανε τις παραπάνω εννοιολογήσεις και το πώς καταφέρνει το έργο να τις προβάλει στο σύγχρονο κόσμο.
